Атанас Далчев
Ти познаваш този миг

chitanka.info

Часовете капят върху пода.

Ти не спиш и слушаш сред нощта

стоновете кротки на комода

и бръмчението на съня.

В тъмнината лудо профучава

като вихър бърз автомобил,

хвърля сенките на пътя право

в стаята и отминава в миг.

Стига той, за да раздвижи — светъл —

заедно със голите стени

и това, което във сърцето

си събирал мълком толкоз дни.

Ти познаваш този миг единствен

и под лампата във своя кът

жънеш тежки посеви от мисли

и следиш как думите растат.

И когато скитниците морни

се завръщат призори дома,

виждат още твоя тих прозорец

да гори в нощта.

1934 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.